जमीन धंसने के डर से यात्री रुक नहीं रहे, टूटे घरों में क्यों लौटे लोग
Uttarakhand CharDham (Kedarnath) Yatra 2023; Ground Report From Joshimath Land Sinking Area Condition. Follow Joshimath Latest News, Reports On Dainik Bhaskar जोशीमठ में रहने वालीं सुनैना अपने घर में खड़ी हैं। घर क्या है, खंडहर जैसा नजर आ रहा एक कमरा है। पता नहीं कब गिर जाए। दीवारों पर आधा फीट तक चौड़ी दरारें है
जोशीमठ में रहने वाली सुनैना अपने घर में खड़ी हैं। घर क्या है, खंडहर जैसा नजर आ रहा एक कमरा है। पता नहीं कब गिर जाए। दीवारों पर आधा फीट तक चौड़ी दरारें है। इस साल जनवरी में पहली दरार दिखी थी। फिर पूरा घर दरकने लगा। अफसरों को बताया तो बोले- आपके घर की हालत ठीक नहीं है, पर हम कुछ नहीं कर पाएंगे। दरारें बढ़ने लगीं, तो रातोंरात एक होटल में शिफ्ट कर दिया।
सरकार के मुताबिक, सुनैना के घर जैसे जोशीमठ में कुल 1049 घर हैं, जिनमें दरारें आईं हैं। 181 घर अनसेफ जोन में हैं यानी इनमें रहना खतरनाक है। इसकी शुरुआत 5 जनवरी को हुई थी, एक के बाद एक कई घरों में दरारें आने की खबरें आने लगीं।
जोशीमठ चारधाम यात्रा के रूट पर बसा है। यात्री केदारनाथ की ओर जाने से पहले जोशीमठ में ही रुकते थे। 22 अप्रैल से यात्रा शुरू हो चुकी, लेकिन जोशीमठ इससे अलग हो गया है। यात्री यहां रुकने से बच रहे हैं।
जोशीमठ जब दरकना शुरू हुआ था, तब भास्कर ने ग्राउंड से रिपोर्ट की थी। मीडिया में खबरें आ रही थीं, प्रशासन और सरकार अलर्ट पर थे। मुआवजे और मदद की बातें थीं, लेकिन अब 5 महीने बाद क्या हालात हैं, ये जानने हम फिर उन्हीं इलाकों में गए।
गांधीनगर, पाइका मारवाड़ी, लोअर बाजार, सिंहदार, मनोहरबाग, अपर बाजार, सुनील, परसारी और रविग्राम के घरों में दरारें और बड़ी हो चुकी हैं। कुछ दिन कैंप में रहने के बाद लोग टूटे घरों में ही लौट आए। सरकार ने अब तक पुनर्वास पैकेज के तहत सिर्फ 67 लोगों को मुआवजा दिया है।
सुनैना से जानिए जोशीमठ में बीते 5 महीने कैसे निकले…
23 साल की सुनैना सकलानी वार्ड नंबर-7 के सुनील एरिया में रहती हैं। ये इलाका जोशीमठ से औली की ओर बढ़ने पर करीब 5 किमी ऊपर की तरफ है। सुनैना बताती हैं कि ‘जब घर टूटने की खबरें आई थीं, उससे भी पहले हमारे घर में दरारें दिखने लगी थीं। पापा SDM ऑफिस गए और एप्लिकेशन दी। उन्हें कहा गया कि आपके घर की बुनियाद ठीक नहीं है, हम कुछ नहीं कर पाएंगे।’
‘धीरे-धीरे दरारें ज्यादा बढ़ गईं। घर टूटने की हालत में आ गया। 6 जनवरी की रात करीब 11 बजे SDM मैडम हमारे घर आईं। अगले दिन मुख्यमंत्री पुष्कर सिंह धामी शहर में आने वाले थे। रात में ही घर के आसपास बैरिकेडिंग कर दी। पास में पहाड़ी कैफे नाम का होटल है, हमें उसमें शिफ्ट कर दिया।’
‘तब बहुत मीडियावाले आए, हमारे घर की फोटो अखबारों में छपीं। लगता था कि घर चला गया, लेकिन कुछ मदद तो मिल ही जाएगी। अब इस पर कोई बात ही नहीं हो रही।’
मरना कौन चाहता है, लेकिन टूटे घर में रहना मजबूरी है: सुनैना
सुनैना के 3 कमरे का घर रहने लायक नहीं बचा है, लेकिन परिवार मजबूरी में यहां रह रहा है। सुनैना कहती हैं कि ‘अब तो सरकारी कर्मचारी ये तक देखने नहीं आ रहे कि हम इसी घर में रह रहें हैं या कहीं और। हमें दरके हुए मकानों में छोड़ दिया गया है। ये घर कब गिर जाए, भरोसा नहीं है। दरारें पहले के मुकाबले ज्यादा बढ़ गई हैं। हमारी गोशाला में अभी हाल में दरारें आईं हैं।’
साढ़े 12 लाख रुपए का चेक मिला, इतना कम पैसा नहीं चाहिए…
सुनैना बताती हैं कि ‘मुआवजे में हमें करीब साढ़े 12 लाख रुपए का चेक मिला है, लेकिन सरकार ने जिस हिसाब से घर की कीमत लगाई है, वो हमें मंजूर नहीं है। इसलिए अब तक हमने चेक भुनाया नहीं है। अगर हम 12 लाख ले भी लें, तो इतने में घर बनाना तो दूर, जमीन तक नहीं मिलेगी। हम दूसरी जगह इसलिए भी नहीं जाना चाहते क्योंकि हमारा काम-धंधा तो यहीं हैं।’
अगली कहानी नीलम की…
40 कमरों का घर है, अब तक एक रुपया मुआवजा नहीं मिला
नीलम परमार का जोशीमठ के मनोहर बाग इलाके में 3 मंजिला मकान है। घर में करीब 40 कमरे हैं, जो किराए पर दिए हुए थे। जनवरी में नीलम का घर रेड जोन में आ गया। उन्हें घर खाली करना पड़ा। सारे किराएदार चले गए। हम जनवरी में भी नीलम के घर गए थे। तब घर में कम दरारें थीं। अब पूरे घर में दरारें हैं, जो वक्त के साथ और बड़ी होती जा रही हैं।
दो भाइयों वाले इस परिवार में करीब 10 लोग हैं। प्रशासन ने उन्हें रहने के लिए होटल शैलजा में कमरा दिया है। नीलम ने अपने घर से थोड़ी दूर एक मकान किराए पर लिया है। परिवार दरके हुए घर में भी रहता है।
नीलम कहती हैं कि ‘हमारा सामान इसी घर में है, खाना भी यहीं बनता है, इसलिए हम यहीं रह रहे हैं। हमारे मकान में पहले कुछ सेंटीमीटर की दरारें थीं, अब एक फीट तक हो गई हैं। सरकार से हमें कोई स्थायी मदद नहीं मिली।’
सरकार जहर देकर एक बार में खत्म कर दे, रोज-रोज कौन आंसू बहाए…
नीलम की सास छत पर बैठकर घर से सटे अपने खेतों की ओर देखती रहती हैं। वे कहती हैं, ’जब से ये मुसीबत आई है, खेतों में मोटी-मोटी दरारें आ गई हैं। पिछले हफ्ते अचानक 5 फीट गहरा गड्ढा हो गया, मेरी बहू उसमें गिरते-गिरते बची। हमने इस सीजन में कोई फसल नहीं बोई है। मजदूर खेतों में काम करने को तैयार नहीं है।’
कश्मीरी देवी का दर्द ये भी है कि इतना बड़ा घर होते हुए भी बेटों को किराए पर कमरा लेकर रहना पड़ रहा है। वे कहती हैं कि ‘मेरे दो बेटे हैं। एक का क्लिनिक है, दूसरे की बर्तन की दुकान है। अब जोशीमठ इतना बदनाम हो चुका है कि यहां चारधाम यात्री नहीं रुक रहे हैं। इससे यहां के लोगों की कमाई खत्म हो गई है। शुरुआत में हम धरना देने जाते थे। 108 दिन तक धरना चला। रोज तहसील दफ्तर के सामने प्रदर्शन किया, लेकिन सब बेकार।’
लोग टूटे घरों में रह रहे, ये सरकार की नाकामी: अतुल सती, जोशीमठ संघर्ष समिति
108 दिन चले जिस धरने का जिक्र कश्मीरी देवी कर रही थीं, वो जोशीमठ संघर्ष समिति ने शुरू किया था। समिति की मांग थी कि पीड़ितों को मदद मिले, उनके रहने का इंतजाम किया जाए और जोशीमठ पर आई मुसीबत का हल निकाला जाए।
समिति के अध्यक्ष अतुल सती बताते हैं कि ‘आपदा अभी खत्म नहीं हुई है, कई नए घर हैं, जिनमें हाल के दिनों में दरारें आई हैं। 278 परिवारों को अपनी जगह छोड़नी पड़ी थी। इनमें से कई परिवार फिर से उन्हीं घरों में रहने के लिए मजबूर हैं। ये सरकार की नाकामी है।’
अतुल सती कहते हैं कि ‘नई दरारें उस रफ्तार से आते हुए नहीं दिख रही हैं, जैसी जनवरी में थी। इसकी वजह पिछले 5 महीने से NTPC प्रोजेक्ट का काम बंद होना लग रहा है। अब सुरंग में ब्लास्ट नहीं हो रहे हैं। हालांकि, अप्रैल-मार्च में भरी गई दरारें दोबारा खुल गई हैं।’
जोशीमठ आने से घबरा रहे टूरिस्ट, पहले दरारें चेक करते हैं…
जोशीमठ के रहने वाले सोहन सिंह का कामकाज चौपट है। वजह चारधाम यात्रा और औली जाने वाले टूरिस्ट नहीं आ रहे। वे जोशीमठ के नाम से ही डर रहे हैं। सोहन बताते हैं कि ‘टूरिस्ट या तो जोशीमठ से पहले पीपलकोटी, पांडुकेश्वर में रुक रहे हैं या फिर बद्रीनाथ धाम में होटल ले रहे हैं। लौटते वक्त भी वे सीधे निकल रहे हैं।
लोगों ने जोशीमठ में जमीन धंसने की इतनी खबरें सुन ली हैं, वे इस जगह को सेफ नहीं मान रहे हैं। कुछ टूरिस्ट आ रहे हैं तो वे भी होटल चेक करते हैं कि कमरों में दरारें तो नहीं है।’
होटलों में राहत कैंप बने, टूरिस्ट आए भी तो कहां रुकेंगे…
डीएस पंवार होटल हिमगिरी के मालिक हैं। वे बताते हैं कि ‘जोशीमठ को लेकर लोगों में दहशत है। प्रशासन को यहां के बारे में पॉजिटिव माहौल बनाना चाहिए था, लेकिन ऐसा कुछ नहीं हुआ। शहर में पार्किंग की बहुत दिक्कत है। दूसरी तरफ कई होटलों में सरकार ने राहत शिविर कैंप बनाए हुए हैं, इस वजह से भी यात्री नहीं रुक पा रहे।’
जोशीमठ के मेन मार्केट में गुरताल सिंह का रेस्टोरेंट है। लंच टाइम है, लेकिन उनका होटल खाली है। एक कस्टमर नहीं। गुरताल सिंह कहते हैं कि चारधाम यात्रा के वक्त पहले जोशीमठ में भीड़ रहती थी। तब और अब में जमीन-आसमान का फर्क है।’
अब तक 67 परिवारों को 17.65 करोड़ रुपए मुआवजा
सरकारी आंकड़ों के मुताबिक, जोशीमठ में अब तक 1049 घरों में दरारें आई हैं। पुनर्वास पैकेज के तहत 67 परिवारों को 17.65 करोड़ रुपए दिए गए हैं। 350 लोगों को फौरी राहत और शिफ्टिंग के लिए डेढ़ लाख रुपए दिए गए हैं। इस पर 6.58 करोड़ रुपए खर्च हुए हैं। 65 परिवार अब भी राहत शिविरों में रह रहे हैं।
जोशीमठ क्यों दरका, 8 एजेंसियों ने रिपोर्ट बनाई, पर सार्वजनिक नहीं हुई
जोशीमठ में एक साथ कई घर दरकने के बाद केंद्र सरकार की 8 संस्थाओं को स्टडी के लिए भेजा गया था। इनमें जियोलॉजिकल सर्वे ऑफ इंडिया, नेशनल जियोफिजिकल रिसर्च इंस्टीट्यूट, IIT रुड़की, ISRO, जल संसाधन विभाग शामिल हैं। इन्होंने 10 फरवरी को अपनी रिपोर्ट नेशनल डिजास्टर मैनेजमेंट अथॉरिटी (NDMA) को भेज दी। रिपोर्ट उत्तराखंड सरकार को भी दी गई है, लेकिन अब तक उसे सार्वजनिक नहीं किया गया है।
सरकारी दस्तावेजों में जिन घरों को अनसेफ जोन में बताया गया है, लोग वहां फिर रहने लगे हैं। हमने इस बारे में जोशीमठ की SDM कुमकुम जोशी से दो सवाल पूछे…
1. जोशीमठ आपदा के बाद अब तक कितने लोगों को रहने के लिए जगह दी गई है?
जवाब: 181 घरों में दरारें आई थीं। उनकी स्थिति काफी गंभीर थी। उनमें रहने वालों को शिफ्ट किया गया है। बाकी जिन घरों में दरारें आई थीं और लोगों को लग रहा था कि उनका घर असुरक्षित है, वे भी विस्थापित हुए थे। अब तक सरकार की तरफ से 67 लोगों को मुआवजा दिया गया है।
2. जो घर रेड जोन में हैं, वहां भी लोग रहने लगे हैं, क्या सरकार को उनकी सुरक्षा की चिंता नहीं है?
जवाब: सरकार की विस्थापन नीति के तहत जिन लोगों ने पूरा पैसा ले लिया है, उन्हें हमने कुछ दिनों का वक्त दिया है। इसके बाद हम उन घरों को सील कर देंगे। अभी कुछ दिन तक वे दिन में अपने घर में रह रहे हैं। रात में सोने के लिए कैंप में आ जाते हैं। राहत शिविर अब भी चल रहे हैं। सरकार ने पीड़ितों के लिए होटलों में कमरे ले रखे हैं।
चारधाम यात्रा से जुड़ी ये खबर भी पढ़ें...
बद्रीनाथ हो या केदारनाथ धाम, सब जाम; डेढ़ किमी जाने में लग रहे 2 घंटे
गीता और सुरेश हॉलैंड से सिर्फ चारधाम यात्रा के लिए भारत आए थे। ट्रैवल प्लान बनाया, कुछ दोस्तों को भी साथ ले आए, पर बद्रीनाथ धाम तक पहुंचते-पहुंचते परेशान हो गए। वजह भीड़, ट्रैफिक जाम, खराब सड़कें, मिसमैनेजमेंट और बेतहाशा महंगाई। सुरेश कहते हैं, ‘हम बद्रीनाथ धाम के लिए निकले थे, डेढ़ किलोमीटर का रास्ता तय करने में 2 घंटे लग गए।’
ये परेशानी सिर्फ गीता और सुरेश की नहीं है। 22 मई से शुरू हुई चारधाम यात्रा में अब तक 12 लाख से ज्यादा लोग शामिल हो चुके हैं। खराब मौसम के बावजूद केदारनाथ धाम में ही 5 लाख लोगों ने दर्शन किए हैं। करीब 30 लाख रजिस्ट्रेशन हुए हैं।
पूरी खबर यहां पढ़ें... 